RS วอลุ่มแน่น-บวก 2.25% เก็งกำไรย้ายเข้าหมวดพาณิชย์-ค้าปลีก 29 มี.ค.แนะซื้อเป้า 25 บ.
RS วอลุ่มแน่น-บวก 2.25% เก็งกำไรย้ายเข้าหมวดพาณิชย์-ค้าปลีก 29 มี.ค.แนะซื้อเป้า 25 บ. โดย ณ เวลา 15.46 น. อยู่ที่ระดับ 18.20 บาท บวก 0.40 บาท หรือ 2.25% ด้วยมูลค่าซื้อขาย 139.14 ล้านบาท
26 มี.ค. 2562

ผู้สื่อข่าวรายงานว่า บริษัท อาร์เอส จำกัด (มหาชน) หรือ RS ณ เวลา 15.46 น. อยู่ที่ระดับ 18.20 บาท บวก 0.40 บาท หรือ 2.25% ด้วยมูลค่าซื้อขาย 139.14 ล้านบาท

บล.เคจีไอ ระบุในบทวิเคราะห์วันนี้(26 มี.ค.62)  RS* (เป้าพื้นฐาน 25 บาท) ประเมินแนวรับ 17.5 บาท / แนวต้าน 18.5 บาท (Stop loss 17.5 บาท)
ด้านนายสุรชัย เชษฐโชติศักดิ์ ประธานเจ้าหน้าที่บริหาร บมจ. อาร์เอส (RS) เปิดเผยว่า หุ้น RS จะย้ายเข้าเทรดในหมวดธุรกิจพาณิชย์และค้าปลีกอย่างสมบูรณ์แบบในวันที่ 29 มี.ค.นี้ หลังจากบริษัทเดินแผนธุรกิจสร้างการเติบโตอย่างชัดเจนทั้งแนวราบและแนวตั้ง ซึ่งบริษัทได้ปรับรายได้ประมาณการรวมเป็น 5,000 ล้านบาท เพิ่มขึ้นประมาณ 30% จากปีก่อน และคาดว่ารายได้ธุรกิจพาณิชย์หลายช่องทาง (MPC) จะมีมูลค่า 3,000 ล้านบาท เพิ่มขึ้น 41% จากปี 61 พร้อมทั้งตั้งเป้าหมายว่าจะมียอดขายไม่ต่ำกว่า 1 หมื่นล้านบาทภายใน 3 ปี
บริษัทมีปัจจัยสนับสนุนจาก 1.รายได้ของธุรกิจ MPC ที่ทำสถิติสูงสุดใหม่จากการขยายช่องทางขายการขยายแพลตฟอร์มการจำหน่ายสินค้าที่เข้าถึงผู้บริโภคมากที่สุดในขณะนี้เป็นแพลตฟอร์มทีวี อาทิ ช่อง 8, ช่องไทยรัฐทีวี T Shopping, ช่อง 2, ช่องสบายดีทีวี, ช่องเพลินทีวี และวิทยุคูลฟาเรนไฮต์ ซึ่งจะเข้าถึงผู้ชมมากกว่า 20 ล้านคน พร้อมด้วยแพลตฟอร์มสื่อออนไลน์ www.shop1781.com, [email protected], [email protected] รวมถึงผ่าน LifestarBIZ หรือตัวแทนขายตรง และห้างค้าปลีก Modern Trade และร้านค้าปลีกทั่วประเทศ
ทั้งนี้ จากการประเมินรายได้จากการร่วมธุรกิจกับไทยรัฐทีวีปี 62 อยู่ที่ 350 ล้านบาท และปี 63 อยู่ที่ 455 ล้านบาท
สำหรับการขยายธุรกิจทางแนวตั้ง RS มีแผนที่จะเป็นพาร์ทเนอร์กับผู้ผลิต Original Equipment Manufacturer (OEM) การรับจ้างผลิตสินค้าให้กับแบรนด์ต่างๆ ตามแบบที่ลูกค้ากำหนด และ Original Brand Manufacturer (OBM) การผลิตแบรนด์ของตัวเอง ซึ่งจะได้เห็นชัดเจนภายในไตรมาส 3 นี้